ኣቦይ ስብሓት፡ ኣነ እምነተይ ፖለቲካዊ ፕሮግራም ህወሓት/ኢህወዴግ እዩ። ሕዚ ኣሎ ዶስ የለን ዳሕራይ ክገልፆ እየ። ብውልቀይ ደጋፊ ህወሓት እየ። ኣብ ትግራይ ንትግራይ፤ ካብ ትግራይ ንኢትዮጵያ ንህወሓት ዝትክእ ፖለቲካዊ ሓይሊ የለን። በቲ መተሓዳደሪ ደንቢ ኣባል ውድብ ኣይኰንኩን። ዝዛረቦ ዘለኹ እውን ንስብሃት እምበር ንህወሓት ወኪለ ኣይኰንኩን ዝዛረብ ዘለኹ። ዋህዮ የብለይን፤ ናይ ኣባልነት ክፍሊት እውን ኣይከፍልን። ግን ደጋፊ ህወሓት እየ። ህወሓት ንህዝቢ ትግራይ መማረፂ የብሉን። ህዝቢ ትግራይ ንሃገር ክጠቅም እንተዀይኑ ከኣ ህወሓት መተካእታ የብሉን። ቢቢሲ ትግርኛ፡ ኣብዛ ዘረባኹም እዚኣ ግን ህዝቢ ትግራይን ህወሓትን ሓደ እዮም ዝብል ሓሳብ የካትዕ ኣሎ። ብሓደ ወገን ህወሓት ከምቶም ካልኦት ፖለቲካዊ ሰልፍታት ኣብ ኣዳራሽ ኣይተመስረተን ውሉድ ህዝቢ ትግራይ እዩ ኢሉ ብፅንዓት ይካታዕ። ነዚ ዝፃረር ቅዋም ዘለዎም ሰልፍታትን ውልቀሰባትን ድማ፡ ህወሓትን ህዝቢ ትግራይን ሓደ እንተዀይኖም ደኣ ንምንታይ ኣብ ትግራይ ኣማራፂ ሓይሊ የድሊ?
